ভিক্টোরিয়া হার্নান্দেজ

ভিক্টোরিয়া হার্নান্দেজ (২৩শে মার্চ, ১৮৯৭ - ১১ই এপ্রিল, ১৯৯৮) ছিলেন একজন আফ্রো-পুয়ের্তো রিকান সঙ্গীত উদ্যোক্তা। একজন প্রতিভাবান সঙ্গীতশিল্পী হলেও, তিনি সঙ্গীত শিল্পের ব্যবসায়িক দিকগুলিতে তাঁর কর্মজীবন উৎসর্গ করেছিলেন। ১৯২৭ সালে, তিনি নিউ ইয়র্ক সিটিতে লাতিন সঙ্গীতের প্রথম দোকানটি খোলেন। এটি ছিল পুয়ের্তো রিকান অভিবাসী মহিলাদের মালিকানাধীন মাত্র ষোলটি ব্যবসার মধ্যে একটি। তিনি রেকর্ড লেবেল এবং ব্যাণ্ডলিডারদের জন্য সঙ্গীত প্রতিভা খুঁজে বের করার উদ্দেশ্যে একজন মাধ্যম হিসেবে কাজ করেছিলেন এবং এক পর্যায়ে তাঁর নিজস্ব রেকর্ড লেবেলের মালিক হন। মেক্সিকো সিটিতে প্রথমে তাঁর ভাই এসেছিলেন। তাঁর পর ভিক্টোরিয়া আসেন এবং তারপর নিউ ইয়র্ক সিটির ব্রঙ্কসে চলে যান। সেখানে তিনি কাসা ডি মিউজিকা প্রতিষ্ঠা করেন, পরে যার নাম হয়েছিল কাসা হার্নান্দেজ। ১৯৪১ সালে তিনি যে সঙ্গীত দোকানটি প্রতিষ্ঠা করেছিলেন, সেটি বর্তমানে অ্যান্টিগুয়ায় কাসা আমাদেও নামে পরিচিত। নিউ ইয়র্ক সিটিতে যে কোনো সঙ্গীত দোকানের ক্ষেত্রে এটির দীর্ঘতম ধারাবাহিক পরিচালনার রেকর্ড রয়েছে।

 প্রাথমিক জীবন 
ভিক্টোরিয়া হার্নান্দেজ ১৮৯৭ সালের ২৩শে মার্চ পুয়ের্তো রিকোর আগুয়াডিলায় মারিয়া হার্নান্দেজ মারিন এবং হোসে মিগুয়েল রোজা এস্পিনোজার ঘরে জন্মগ্রহণ করেন। তাঁর বাবা-মা ছিলেন আফ্রো-পুয়ের্তো রিকান তামাক শ্রমিক এবং সেইসঙ্গে তাঁর বাবা ছিলেন একজন প্রতিভাবান গিটার বাদক। তিনি পরিবারের সবচেয়ে বড় মেয়ে ছিলেন। তাঁর বাকি সব ভাই বোন রাফায়েল (১৮৯১ / ৯২ - ১৯৬৫), জেসুস "পোচোলো" (১৮৯৯ - ১৯৮২) এবং রোজা এলভিরা (১৯০৫ - ?) সকলেই দক্ষ সঙ্গীতশিল্পী হয়ে ওঠেন। তাঁদের মাতামহী, যিনি পরিবারের সাথেই থাকতেন, তিনি তাঁদের সঙ্গীত অধ্যয়নের জন্য উৎসাহিত করেছিলেন। ভিক্টোরিয়া একজন দক্ষ সেলফোনিস্ট, বেহালাবাদক এবং পিয়ানোবাদক হয়ে ওঠেন।

 কর্মজীবন 
১৯১৯ সালে, মা, দিদিমা এবং ভাইবোনদের সাথে ভিক্টোরিয়া নিউ ইয়র্ক সিটিতে চলে আসেন এবং একটি কারখানায় দর্জি হিসেবে কাজ শুরু করেন, তিনি অতিরিক্ত আয়ের জন্য পিয়ানো শেখাতেন। আট বছরের মধ্যে, ১৯২৭ সালে, তিনি এবং তাঁর ভাইয়েরা পূর্ব হারলেমের ১৭৩৫ ম্যাডিসন অ্যাভিনিউতে অবস্থিত একটি দোকান কিনেছিলেন। দোকানটির নাম দেওয়া হয়আলমাসিনেস হার্নান্দেজ (হার্নান্দেজ মিউজিক স্টোর)। এটি নিউ ইয়র্ক সিটিতে প্রথম "পুয়ের্তো রিকান-মালিকানাধীন সঙ্গীত দোকান" ছিল, এখানে রেকর্ড এবং গিটারের পাশাপাশি প্লেয়ার পিয়ানোর (একটি স্ব-চালিত পিয়ানো) মিউজিক রোলও পাওয়া যেত। দোকানের ভেতরের কক্ষগুলিতে, টিটো পুয়েন্তে এবং লোকো এস্তেভসের মতো ছাত্রদের ভিক্টোরিয়া সঙ্গীতের পাঠ দিতেন এবং তাঁর ভাই রাফায়েল সঙ্গীত রচনা করতেন। সেই যুগে, সম্মানিত লাতিনা মহিলাদের জনপ্রিয় সঙ্গীতশিল্পী হিসেবে পরিবেশনা করাকে ভালো চোখে দেখা হতো না, তাই যদিও  দোকানটি ভাই-বোনদের মালিকানাধীন ছিল, কিন্তু পরিবার চালানোর জন্য ভিক্টোরিয়া ব্যবসাটি চালাতেন এবং তাঁর ভাইয়েরা সঙ্গীত রচনা এবং পরিবেশনার কাজ করে যেতেন। ইতিহাসবিদ ভার্জিনিয়া সানচেজ করোলের মতে, সেই সময়ে ভিক্টোরিয়া মার্কিন যুক্তরাষ্ট্রে ব্যবসা পরিচালনাকারী মাত্র ষোলজন পুয়ের্তো রিকান মহিলার মধ্যে একজন ছিলেন।

১৯২৭ সালে, ভিক্টোরিয়া তাঁর উদ্যোগের সঙ্গে, তাঁর নিজস্ব রেকর্ডিং লেবেল হিস্পানো যুক্ত করেন। তাঁর লেবেল পুয়ের্তো রিকান সঙ্গীত সম্প্রদায়ের পরিচিত দুটি দল লাস এস্ট্রেলাস বোরিকুয়াস এবং লস ডায়াবলোস দে লা প্লেনার জন্য বেশ কয়েকটি রেকর্ড তৈরি করে, এইসাথে রাফায়েলের রচিত গানও ছিল, যার মধ্যে তাঁর বর্তমানের সুপরিচিত গান, পুরা ফ্লামাও রয়েছে। তিনি অনেক রেকর্ড সফলভাবে বিক্রি করেন। কিন্তু তাঁর ব্যাংক মহামন্দার ফলে বন্ধ হয়ে যায় এবং তিনি নিজের লেবেলটি বন্ধ করতে বাধ্য হন।  ব্যবসা বৃদ্ধি পাওয়ার সাথে সাথে, ভিক্টোরিয়ার আরও জায়গার প্রয়োজন হয় এবং ১৯৩০ সালে, তিনি ১৭২৪ ম্যাডিসন অ্যাভিনিউতে স্থানান্তরিত হন। ১৯৩২ সালে, রাফায়েল একটি দল গঠন করেন, যার নাম তিনি ভিক্টোরিয়ার সম্মানে কুয়ার্তেটো ভিক্টোরিয়া (ভিক্টোরিয়া কোয়ার্টেট) রাখেন। ভিক্টোরিয়া তাঁর বুকিং এজেন্ট হিসেবে কাজ করতেন এবং তাঁর ভ্রমণ ও রেকর্ডিং অধিবেশনগুলি পরিচালনা করতেন। বোহেমীয় সঙ্গীতজ্ঞরা দায়িত্বজ্ঞানহীন হয়, এই বাঁধাধরা গৎ সেই সময় প্রচলিত ছিল। এর বিরোধিতা করার জন্য, ভিক্টোরিয়া জোর দিয়েছিলেন যে এই দলটি ঐতিহ্যবাহী পোশাক পরিত্যাগ করে রাফেল-স্লিভ শার্ট পরে স্যুট এবং টাই পরবে। খ্যাতি অর্জনের সাথে সাথে, ভিক্টোরিয়া কলম্বিয়া রেকর্ডস, ডেকা এবং ভিক্টরের মতো রেকর্ড লেবেলগুলির সাথে কাজ শুরু করেন, যাতে জেভিয়ার কুগাটের মতো ব্যাণ্ডলিডারদের সাথে রেকর্ডিং অধিবেশনের জন্য যন্ত্রবাদক তৈরি রাখা যায়, এই ব্যাণ্ডলিডারেরা সঙ্গীতশিল্পীদের খুঁজছিলেন। ভিক্টোরিয়া প্রায়শই  সংগীতশিল্পীদের অগ্রিম টাকা দিয়ে সাহায্য করতেন, যার বিনিময়ে তিনি তাদের পরবর্তী আয়ের একটি অংশ নিতেন। তাঁর পরোপকারী স্বভাবের জন্য কেউ কেউ তাঁকে লা মাদ্রিনা (দ্য গডমাদার) উপাধিতে ভূষিত করেছিলেন, কিন্তু যাঁরা তাঁর সুদের হারকে অত্যধিক বা শোষণমূলক মনে করতেন, তাঁরা তাঁকে অপ্রীতিকর নামে ডাকতেন।
থাম্ব|313x313পিক্সেল|কাসা আমাদেও, অ্যান্টিগুয়া কাসা হার্নান্দে
ভিক্টোরিয়া ভাইবোনেরা ১৯৩৯ সালে ভার্ন রেকর্ডসের মালিক লুইস কুয়েভাসের কাছে আলমাসিনেস হার্নান্দেজ বিক্রি করে দেন এবং রাফায়েল ও ভিক্টোরিয়া উভয়েই মার্কিন যুক্তরাষ্ট্র থেকে চলে আসেন। প্রথমে পুয়ের্তো রিকোতে গিয়ে কুয়ার্তেটো ভিক্টোরিয়া গ্রুপ সংস্কার করার পর, তাঁরা কুরাকাওতে রেকর্ডিং এবং সেইসঙ্গে পরিবেশনও করেন। ১৯৪০ সালে মেক্সিকো সিটিতে স্থায়ীভাবে বসতি স্থাপন করার আগে তাঁরা কলম্বিয়া, পানামা, নিউ ইয়র্ক এবং মেক্সিকো ভ্রমণ করেন। মেক্সিকোতে তাঁর ব্যবসা পুনরায় চালু করার ব্যর্থ চেষ্টার পর, ভিক্টোরিয়া নিউ ইয়র্ক সিটিতে ফিরে আসেন এবং ১৯৪১ সালে, দ্য ব্রঙ্কসের ৭৮৬ প্রসপেক্ট অ্যাভিনিউতে ম্যানহানসেট বিল্ডিংয়ে চলে যান। তিনি ভবনের নিচতলায় আরেকটি সঙ্গীত দোকান খোলেন, যা কাসা ডি মিউসিকা (সঙ্গীতের ঘর) নামে পরিচিত। আগের মতোই, তাঁর ভাই রাফায়েলকে মালিকদের একজন হিসেবে তালিকাভুক্ত করা হয়েছিল, তবে, তিনি ১৯৪০ এর দশক পর্যন্ত মেক্সিকো সিটিতে ছিলেন এবং ভিক্টোরিয়া ব্যবসা পরিচালনা করেছিলেন। ভিক্টোরিয়া বাদ্যযন্ত্র, রেকর্ড এবং শিট মিউজিক বিক্রি করতেন, কিন্তু সেইসঙ্গে পুরুষদের স্যুট, মহিলাদের ফ্যাশন ও টুপিও দোকানে রাখতেন এবং অতিরিক্ত আয়ের জন্য সঙ্গীতের পাঠ দিতেন। সেই সময়ে দোকানে বিভিন্ন ধরণের জিনিসপত্র থাকা অস্বাভাবিক ছিল না, কারণ শুধু একটিমাত্র পণ্যের জন্য বিশেষ কোন দোকানের ধারণা ১৯৪০-এর দশকের শেষের দিকে আসেনি।

ভিক্টোরিয়া অনতিবিলম্বেই ব্যবসার নাম পরিবর্তন করে কাসা হার্নান্দেজ রাখেন এবং ১৯৬৫ সালে রাফায়েলের মৃত্যু পর্যন্ত এটি পরিচালনা করেন। তাঁর মৃত্যুর পর এই উদ্যোগের প্রতি ভিক্টোরিয়া আগ্রহ হারিয়ে ফেলেন, তিনি পরবর্তী চার বছরের জন্য দোকানটি পরিচালনার জন্য জনি কাবানকে নিয়োগ করেন। ১৯৬৯ সালে ভিক্টোরিয়া দোকানটি মিগুয়েল অ্যাঞ্জেল "মাইক" আমাদিওর কাছে বিক্রি করেন। ভিক্টোরিয়া ভাই-বোনদের সাথে এর ঐতিহাসিক সম্পর্ক বজায় রেখে, তিনি দোকানটির নাম পরিবর্তন করে কাসা আমাদিও, অ্যান্টিগুয়া কাসা হার্নান্দেজ রাখেন। এখনও চালু থাকা অবস্থায়, নিউ ইয়র্ক সিটিতে যে কোনো সঙ্গীত দোকানের ধারাবাহিক পরিচালনার দীর্ঘতম রেকর্ড এই দোকানের রয়েছে। দোকানটি বিক্রি করার পর, ভিক্টোরিয়া গ্যাব্রিয়েল ওলারের সঙ্গী হন। এই গ্যাব্রিয়েল আরেকজন সঙ্গীত উদ্যোক্তা ছিলেন যিনি নিউ ইয়র্কে খোলা দ্বিতীয় পুয়ের্তো রিকান সঙ্গীত দোকান, স্প্যানিশ সঙ্গীত কেন্দ্রের মালিক ছিলেন। ভিক্টোরিয়া ১৯৮০ সাল পর্যন্ত ম্যানহাটনেই ছিলেন।

 মৃত্যু এবং অবদান 
ভিক্টোরিয়া ১৯৯৮ সালের ১১ই এপ্রিল পুয়ের্তো রিকোর ট্রুজিলো আল্টোতে মারা যান এবং পুরাতন সান জুয়ানের সান্তা মারিয়া ম্যাগডালেনা দে পাজিস কবরস্থানে রাফায়েলের সমাধির পাশে তাঁকে সমাহিত করা হয়। ভিক্টোরিয়ার কর্মজীবন প্রমাণ করে যে, তাঁর যুগের নারীরা তত্ত্বাবধায়ক হিসেবে ঐতিহ্যবাহী ভূমিকা পালন করেছিলেন কিন্তু ব্যবসায় জড়িত হয়ে অপ্রচলিত উপায়েও জীবনযাপন করতে পেরেছিলেন।

 আরও দেখুন 

 পুয়ের্তো রিকানদের তালিকা
 পুয়ের্তো রিকোর নারীদের ইতিহাস

 মন্তব্য 

 তথ্যসূত্র 

 উদ্ধৃতি 


বিষয়শ্রেণী:আফ্রিকান-মার্কিন শতবর্ষী ব্যক্তি
বিষয়শ্রেণী:মার্কিন শতবর্ষী নারী
বিষয়শ্রেণী:পুয়ের্তো রিকান শতবর্ষী নারী
বিষয়শ্রেণী:২০শ শতাব্দীর আফ্রিকান-মার্কিন ব্যক্তি
বিষয়শ্রেণী:২০শ শতাব্দীর আফ্রিকান-মার্কিন নারী
বিষয়শ্রেণী:মার্কিন নারী রেকর্ড প্রযোজক
বিষয়শ্রেণী:আফ্রিকান-মার্কিন ব্যবসায়ী
বিষয়শ্রেণী:১৯৯৮-এ মৃত্যু
বিষয়শ্রেণী:১৮৯৭-এ জন্ম
বিষয়শ্রেণী:উদ্ধৃতি শৈলীতে স্পেনীয় ভাষার উৎস (es)
বিষয়শ্রেণী:সদস্যতা-শুধুমাত্র বিষয়বস্তুতে সংযোগ ধারণকারী পাতা
বিষয়শ্রেণী:সহযোগী কাজসহ তথ্যছক সঙ্গীতশিল্পী ব্যবহৃত পাতা
বিষয়শ্রেণী:এইচকার্ডের সাথে নিবন্ধসমূহ